Annelize van Rooyen is ’n Afrikaanse skrywer en joernalis. Annelize van Rooyen is op 1 Maart 1949 gebore. Sy bring haar kinderjare op ’n plaas in Zoeloeland in Natal deur en woon later in Pietermaritzburg en op ’n plaas naby Greytown in die Natalse Middelande. In 1966 matrikuleer sy aan die Hoër Meisieskool Oranje in Bloemfontein en studeer verder aan die Universiteit van Stellenbosch, waar sy ’n B.A.-graad behaal. Sy is vanaf 1973 joernalis by Die Burger, waarna sy in 1975 ’n kursus in die filmwese by die Pretoria Technikon aflê. In 1976 sluit sy by die kunsredaksie van Beeld aan, waar sy haar aanvanklik toelê op die nuwe televisiebedryf. Later word sy Beeld se rolprentresensent, hoof diepteverslaggewer en is dan die eerste redakteur van Beeld se vermaaklikheidsbylae, Kalender. In die vroeë tagtigerjare woon en werk sy vir twee jaar in Londen. Met haar terugkeer na Suid-Afrika werk sy eers by Leserskring en is daarna vir vier jaar redakteur van die mediese blad Praktisyn. Dan is sy werksaam by verskeie uitgewers in die boekbedryf, eers as redakteur, maar lê haar ook toe op boek- en omslagontwerp.